Source: https://vicatis.eu/si/faqs/
Timestamp: 2019-05-23 02:56:13+00:00

Document:
Pogosta vprašanja - Vicatis
Kliknite na ključno besedo, za seznam pogostih vprašanj, ki so povezana z njo
da prevzame pregon
družinski člani žrtve
Mladoletne žrtve kaznivih dejanj oldalra
možnost oškodovanca
odlog pregona
postopek poravnavanja
Pravice posebnih skupin žrtev oldalra
SODELOVANJE V KAZENSKEM POSTOPKU szekcio
varstvo identitete
ZAGOTAVLJANJE INFORMACIJ IN POMOČI szekcio
ZAŠČITA ŽRTEV szekcio
zastopanje odvetnika
Žrtve (oškodovanci) imajo pravico, da jih v postopku zastopa odvetnik.
Če finančni položaj oškodovancu ne omogoča, da bi odvetnika najel sam in plačal odvetnikove storitve, lahko oškodovanec zaprosi za brezplačno pravno pomoč.
Brezplačno pravno pomoč je mogoče pridobiti samo za zastopanje pred sodiščem, ne pa za zastopanje v predkazenskem postopku (pri policiji).
Prošnjo je potrebno vložiti pri okrožnem sodišču.
Sodišče bo pri odločanju o prošnji preverjalo finančni položaj prosilca in njegovih družinskih članov
–> Šteje se, da da je socialno stanje prosilca in njegove družine zaradi stroškov pravne pomoči ogroženo, če mesečni dohodek prosilca oziroma mesečni povprečni dohodek na člana družine ne presega 2-kratnika osnovnega zneska minimalnega dohodka, določenega z Zakonom o socialnem varstvu.
Slovenskim državljanom o tem ni potrebno predložiti dokazov, saj bo organ pridobil podatke iz uradnih evidenc.
Zoper delo policistov je možno vložiti pritožbo, če so bili z ravnanjem ali neukrepanjem policije posameznikom kršene človekove pravice ali temeljne svoboščine.
Pri reševanju pritožb se predvsem upoštevajo navedbe pritožnika glede:
Neukrepanja policistov;
Uporabe policijskih pooblastil;
Nedostojne in nekorektne komunikacije in odnosa policistov.
Pritožbo je mogoče vložiti na Ministrstvu za notranje zadeve, pri Sektorju za pritožbe zoper policijo:
Pritožbo je mogoče vložiti pisno (po pošti), ustno na zapisnik ali preko elektronske pošte.
Rok za pritožbo je 45 dneh od dneva, ko naj bi policist z dejanjem ali opustitvijo dejanja pri opravljanju policijskih nalog pritožniku kršil človekove pravice ali temeljne svoboščine.
Če tožilstvo neutemeljeno dolgo rešuje zadevo ali neutemeljeno odlaša z reševanjem zadeve in tako onemogoča učinkovito izvrševanje pravice do sojenja brez nepotrebnega odlašanja, je možno vložiti nadzorstveno pritožbo.
Pritožba se vloži na pristojno državno tožilstvo ali pa na Ministrstvo za pravosodje. Utemeljena pritožba lahko privede do postavitve roka tožilcu, da opravi posamezna dejanja ali zaključi z reševanjem zadeve. Ta rok ne sme biti daljši od treh mesecev.
Tudi zoper sodišče, če po nepotrebnem odlaša z odločanjem, je možno vložiti nadzorstveno pritožbo.
Pritožbo je možno po pošti ali pa osebno vložiti na sodišču, ki obravnava zadevo, ali na Ministrstvu za pravosodje. O pritožbi odloča predsednik sodišča (ki obravnava zadevo).
Če je pritožba utemeljena, predsednik sodišča lahko stranko obvesti, da bodo v roku, ki ni daljši od štirih mesecev, opravljena ustrezna dejanja v postopku, oziroma bo v tem času izdana odločba. Če je zadeva nujna, ali tako zahtevajo okoliščine, odredi prednostno reševanje zadeve. Če je do nepotrebnega odlašanja prišlo zaradi preobremenjenosti ali daljše odsotnosti sodnika, zadevo preda drugemu sodniku, predlaga dodelitev dodatnega sodnika ali v skladu z zakonom odredi druge ukrepe za zmanjšanje zaostanka.
Če je nadzorstveni pritožbi ugodeno, je možno pri Državnem pravobranilstvu zahtevati pravično zadoščenje:
z izplačilom denarne odškodnine za povzročeno škodo zaradi kršitve pravice do sojenja brez nepotrebnega odlašanja,
s pisno izjavo Državnega pravobranilstva, da je bila stranki kršena pravica do sojenja brez nepotrebnega odlašanja,
z objavo sodbe, da je bila stranki kršena pravica do sojenja brez nepotrebnega odlašanja.
Žrtev kot oškodovanec lahko v kazenskem postopku uveljavlja t.i. premoženjskopravni zahtevek. Premoženjskopravni zahtevek nastane zaradi posledic kaznivega dejanja. Premoženjskopravni zahtevek se lahko tiče povrnitve škode, ki je nastala s kaznivim dejanjem, vrnitve določene stvari ali razveljavitve določenega pravnega posla.
Oškodovanec zahtevek lahko priglasi pri državnem tožilcu ob ovadbi ali pa potem pri sodišču, kjer teče postopek.
Sodišče je dolžno oškodovanca na to pravico opozoriti.
V svojem predlogu mora oškodovanec določno označiti svoj zahtevek in predložiti dokaze (npr. zdravniška potrdila, dokumente, ki izkazujejo vaše lastništvo odvzetega premoženja, ipd.).
Sodišče lahko odloči, da ne bo obravnavalo premoženjskopravnega zahtevka, če je prezapleten in bi to preveč zavleklo postopek, oškodovanca pa bo napotilo na pravdo. V tem primeru lahko žrtev vloži zoper obdolženca civilno tožbo.
Žrtve nasilnih kaznivih dejanj in osebe, ki jih je preživljala oseba, ki je umrla zaradi takega kaznivega dejanja, lahko (brez predhodnega uveljavljanja zahtevka za odškodnino od storilca) zahtevajo denarno odškodnino od države v roku 6 mesecev od storitve dejanja. Pravico uveljavljati odškodnino imajo žrtve, ko so ki so državljani Slovenije ali drugih držav članic EU.
Pravico do odškodnine imajo v vsakem primeru mladoletne žrtve, osebe z ovirami (invalidnostmi), žrtve nasilja v družini.
Sicer pa je pogoj za odškodnino, da obstaja verjetnost, da storilec dejanja ne bo mogel izplačati odškodnine. Domneva se, da odškodnine ne bo mogel izplačati, kadar storilec ostane neznan v treh mesecih od zaznave ali naznanitve dejanja in se ga do odločanja komisije (ki je pristojna za odločanje o odškodnini) ne odkrije.
Zahtevo za odškodnino mora žrtev nasloviti na Komisijo za odškodnine žrtvam kaznivih dejanj pri Ministrstvu za pravosodje. pri Ministrstvu za pravosodje
Kadar obstaja nevarnost, da bo obdolženec vplival na pričo ali da bo ponovil kaznivo dejane ali storil kaznivo dejanje, s katerim grozi, bo tožilec predlagal, da se zoper obdolženca odredi pripor.
Če sodišče oceni, da bi se lahko takšna nevarnost preprečila tudi z milejšim ukrepom, potem obdolžencu prepove približevanje določenemu kraju ali osebi (žrtvi).
Prepoved približevanja lahko pride v poštev tudi v drugih primerih. Kadar gre za žrtve nasilja ima policija pooblastilo, da storilcu odredi prepoved približevanja, ki mu prepoveduje, da bi se približal žrtvi in stopil v stik z njo.
Kadar gre za žrtev nasilja v družini, ki živi s storilcem, bo policist storilcu odredil, da mora skupno prebivališče takoj zapustiti in mu izročiti ključe prebivališča. Prepoved približevanja se lahko tudi podaljša. Če storilec ne upošteva odredbe o prepovedi približevanja, se ga kaznuje, tako da mora plačati globo (lahko pa se tudi odredi pripor – odvisno od tega, na podlagi katerega zakona je bila odrejena).
Kadar žrtev (priča) ne želi podati svoje izjave v navzočnosti obdolženca, sodnik lahko odredi, da se obdolženec odstrani z zaslišanja.
Obdolženec tudi ne sme biti navzoč pri zaslišanju priče, mlajše od 15 let, ki je žrtev katerega izmed kaznivih dejanj zoper spolno nedotakljivost.
Kadar je žrtev kot pričo strah, da utegne razkritje njene identitete ogroziti njeno življenje ali zdravje ali življenje ali zdravje vaših sorodnikov ali drugih oseb, ki so ji blizu, lahko predlaga preiskovalnemu sodniku oz. sodišču, da ne razkrije njene identitete. Sodnik lahko odredi naslednje ukrepe:
izbris žrtvinih osebnih podatkov iz kazenskega spisa;
varovanje njenih osebnih podatkov kot uradno tajnost;
Če je žrtev strah, da to ne bi zadoščalo za njeno zaščito, lahko predlaga posebne varovalne ukrepe. Posebni varovalni ukrepi pridejo v poštev samo v primerih zelo resnih kaznivih dejanj, kakršno je denimo ugrabitev, trgovanje z drogami ipd. Posebni varovalni ukrepi lahko vključujejo:
onemogočenje dostopa do njenih osebnih podatkov;
prikritje njene identitete;
Žrtev ima v postopku lahko vlogo oškodovanca in vlogo priče.
Žrtev kot oškodovanec je eden od subjektov kazenskega postopka (tako kot sta subjekta kazenskega postopka npr. obdolženec in državni tožilec). Kot tak, ima oškodovanec določene postopkovne pravice.
PRIČA KOT OŠKODOVANEC
Oškodovanec se lahko udeleži posameznih dejanj v preiskavi, npr. ogleda (kraja kaznivega dejanja), zaslišanja izvedencev in prič. Oškodovanec pa ne more biti prisoten pri vseh dejanjih v fazi preiskave. Ne more namreč biti prisoten pri zaslišanju obdolženca in pri hišnih preiskavah. O preiskovalnih dejanjih, na katerih je lahko prisoten, oškodovanca obvesti preiskovalni sodnik.
V času sojenja je oškodovanec lahko prisoten na vseh narokih glavne obravnave, torej vsakič, ko se njegova zadeva obravnava na sodišču. O času in kraju naroka oškodovanca obvesti sodišče. To velja tudi za tiste naroke, na katerih je sicer javnost izključena. Oškodovančeva prisotnost na narokih sicer ni obvezna, razen takrat, kadar je oškodovanec vabljen kot priča. Prisotnost na obravnavah je za oškodovanca vseeno lahko pomembna. Če se na glavni obravnavi državni tožilec odloči, da bo umaknil obtožnico, ima oškodovanec pravico prevzeti pregon in ga nadaljevati namesto državnega tožilca, vendar mora to izjaviti takoj. Če oškodovanec takrat na glavni obravnavi ni prisoten, izgubi pravico nadaljevati pregon kaznivega dejanja.
Oškodovanec ima tako v času preiskave kot tekom sojenja pravico pregledovati sodne spise in zbrane dokaze. To pravico oškodovancu sodnik lahko odreče, dokler oškodovanec ni zaslišan kot priča.
Oškodovanec lahko tekom postopka podaja pripombe in predlaga nove dokaze. Pravico ima zahtevati, da se zberejo novi dokazi ali zaslišijo nove priče in postavijo novi izvedenci.
Pravico ima tudi postavljati vprašanja (a z vsakokratnim dovoljenjem sodnika) obdolžencu, pričam in izvedencem ter dajati pripombe na njihove izjave.
Oškodovanec ima pravico podati svojo zaključno besedo – po tem, ko je svojo zaključno besedo podal tožilec in preden jo poda obdolženec oz. njegov zagovornik.
ŽRTEV KOT PRIČA
Ko je žrtev vabljena kot priča, se je dolžna odzvati vabilu sodišča, priti na sodišče in odgovarjati na vprašanja.
Pred zaslišanjem sodnik priči pojasni pravice, ki jih ima.
Žrtev kot priča lahko odkloni zaslišanje oz. je zaslišanja oproščena, če ima dolžnost varovanja uradne ali vojaške tajnosti; če je v sorodu z obdolžencem (njegov zakonec, zunajzakonski partner, mati ali oče, stara mati ali stari oče, otrok, posvojitelj, posvojenec, vnukinja ali vnuk ali kakšen drug bližnji sorodnik); ali ne sme posredovati podatkov, ki jih je izvedela med opravljanjem svojega poklica;
Žrtev kot priča lahko odkloni odgovor na posamezna vprašanja, če je verjetno, da bi z odgovorom spravila sebe ali svojega bližnjega sorodnika v hudo sramoto, znatno materialno škodo ali v kazenski pregon.
Žrtev kot priča ima pravico do povrnitve stroškov, povezanih s pričanjem, vključno s potnimi stroški, stroški za hrano in nastanitev in stroški zaradi odsotnosti z dela ali izgube dobička. Na to pravico žrtev opozori tudi sodnik, žrtev pa mora povračilo zahtevati takoj po zaslišanju.
Po prijavi bo policija pričela preiskovati sum, da je bilo storjeno kaznivo dejanje. S tem namenom bodo zbirali različne informacije: od žrtev in drugih prič bodo zbirali izjave o tem kdaj, kje, kako je bilo storjeno dejanje in kdo ga je storil, ter odkrivali in zbirali druge dokaze. Ta faza postopka se imenuje predkazenski postopek.
O vseh ugotovitvah bo policija obvestila –> OKROŽNO DRŽAVNO TOŽILSTVO.
Okrožno državno tožilstvo usmerja delo policije v predkazenskem postopku. Na podlagi ugotovitev policije, okrožni državni tožilec lahko v zadevi sprejme več odločitev:
1. Vloži zahtevo za preiskavo ( –> PREISKOVALNI SODNIK)
2. Vloži obtožnico brez predhodno opravljene preiskave (–> SODIŠČE)
3. Se odloči, da ne bo vložil obtožnice oz. bo odstopil od pregona ( –> MOŽNOST OŠKODOVANCA, DA PREVZAME PREGON)
4. Odstopi ovadbo v –> POSTOPEK PORAVNAVANJA
5. Odloži kazenski pregon ( –> ODLOG PREGONA)
Preiskovalni sodnik na podlagi zahteve državnega tožilca vodi preiskavo. V preiskavi na podlagi gradiva, ki sta ga predhodno zbrala policija in državno tožilstvo, preiskovalni sodnik dodatno razišče kaznivo dejanje in zbira dokaze. V preiskavi tudi zasliši obdolženca, priče in druge vpletene.
Na zaslišanje preiskovalni sodnik kot pričo lahko zasliši žrtev kaznivega dejanja. Žrtev se je vabilu sodišča dolžna odzvati in odgovarjati vprašanja.
Po zaključeni preiskavi državni tožilec oceni, ali zbrani dokazi zadoščajo za nadaljevanje postopka. V tem primeru vloži obtožnico ( –> SODIŠČE).
Lahko pa se odloči, da ne bo vložil obtožnice ( –> MOŽNOST OŠKODOVANCA, DA PREVZAME PREGON).
Če postane obtožnica pravnomočna (zoper njo ni bil vložen ugovor ali je bil ta zavrnjen), sodnik razpiše predobravnavni narok, kjer se obtoženec izjavi o krivdi (jo prizna ali ne prizna).
Temu sledi glavna obravnava, ki se lahko odvije na več narokih.
Na glavni obravnavi državni tožilec predstavi obtožnico, obdolženec poda svoj zagovor, sodišče pa izvede dokaze: zaslišanje prič (tudi žrtve), izvedencev, pregled dokaznih materialov (npr. fotografije, dokumente, itd.).
Na podlagi tega sodišče odloči, ali je obdolženi storil kaznivo dejanje, ali je zanj kazensko odgovoren in o kazenski sankciji.
Sodbo sodnik razglasi na naroku. V 30 dneh (oz. 90 dneh, če gre zahtevnejšo zadevo) sodišče pripravi sodbo še v pisni obliki.
Zoper sodbo je možna pritožba. Tudi žrtev se lahko pritoži, vendar le zoper odločitev sodišča o stroških kazenskega postopka. Kadar oškodovanec prevzame pregon, lahko izpodbija sodbo iz vseh pritožbenih razlogov.
MOŽNOST OŠKODOVANCA, DA PREVZAME PREGON
Vedno, kadar se državni tožilec odloči, da dejanja ne bo preganjal (če meni, da ni pravne podlage za pregon storilca kaznivega dejanja, ki se preganja po uradni dolžnosti), mora o tem obvestiti oškodovanca/ko (žrtev). To mora storiti v osmih dneh in ga/jo hkrati poučiti kaj lahko stori, da bo to pravico uresničil/a.
Če se oškodovanec/ka odloči, da bo pregon prevzel/a oz. nadaljeval/a sam/a, mora to storiti v osmih dneh, odkar je prejel/a sporočilo državnega tožilca oz. sodišča. S to odločitvijo oškodovanec/ka postane oškodovanec/ka kot tožilec/ka in s tem pridobi vse pravice v postopku, ki jih ima sicer državni tožilec (razen tistih, ki jih ima državni tožilec kot državni organ). Pregon torej vodi oškodovanec/ka, kar od nje/ga zahteva angažma, tako v smislu časa kot tudi stroškov postopka. Če se oškodovanec odloči za to možnost, je priporočljivo, da si poišče strokovno pomoč (odvetnika).
Če državni tožilec prične pregon, pa potem od njega odstopi, mora o tem oškodovanca/ko obvestiti sodišče.
Tožilec se lahko v določenih primerih odloči, da bo zadevo odstopil v postopek poravnavanja. Takšno odločitev lahko sprejme le v primeru kaznivih dejanj, za katera je kot sankcija predpisana denarna kazen ali kazen zapora do treh let.
V določenih primerih lahko zaradi posebnih okoliščin (npr. če tako storilec kot žrtev predlagata poravnavanje) v poravnavanje odstopi tudi ovadbe za kazniva dejanja hude in posebno hude telesne poškodbe, velike tatvine, zatajitve in poškodovanja tuje stvari (kjer je predpisana kazen sicer višja od prej omenjene).
Pri svoji odločitvi mora upoštevati vrsto in naravo dejanja, okoliščine, v katerih je bilo storjeno, osebnost storilca, njegovo predkaznovanost itd.
Postopek poravnavanja vodi neodvisen poravnalec, vendar le s pristankom oškodovanca (žrtve) in storilca.
Če se žrtev in storilec s poravnavanjem strinjata, se izpelje postopek v katerem se doseže sporazum, ki mora biti v sorazmerju s težo in posledicami kaznivega dejanja.
Osumljenec mora vsebino sporazuma izpolniti v določenem roku, ki ne sme biti daljši od treh mesecev.
Ko prejme obvestilo o izpolnitvi sporazuma, državni tožilec ovadbo zavrže.
Če tožilec na podlagi izpolnjenega sporazuma zavrže ovadbo, žrtev nima pravice prevzeti pregona ( MOŽNOST OŠKODOVANCA, DA PREVZAME PREGON).
Državni tožilec sme pod določenimi pogoji odložiti kazenski pregon. To sme storiti le s soglasjem oškodovanca/žrtve. Hkrati je odloženi pregon možen le v primeru kaznivih dejanj, za katera je predpisana denarna kazen ali zapor do treh let, ter nekaterih drugih kaznivih dejanj, če to opravičujejo posebne okoliščine.
Pregon tožilec odloži, če je osumljenec pripravljen ravnati po navodilih državnega tožilca in izpolniti določene naloge. Te naloge so lahko: 1) odprava ali poravnava škode; 2) plačilo določenega prispevka v korist javne ustanove ali v dobrodelne namene ali v sklad za povračilo škode žrtvam kaznivih dejanj; 3) oprava kakšnega splošno koristnega dela; 4) poravnava preživninske obveznosti; 5) zdravljenje v ustreznem zdravstvenem zavodu; 6) obiskovanje ustrezne psihološke ali druge posvetovalnice; 7) upoštevanje prepovedi približevanja žrtvi, kakšni drugi osebi ali dostopa na posamezne kraje.
Če osumljenec v roku, ki ga določi državni tožilec, izpolni nalogo, se ovadba zavrže.
Če tožilec na podlagi izpolnjene naloge zavrže ovadbo, žrtev nima pravice prevzeti pregona ( –> MOŽNOST OŠKODOVANCA, DA PREVZAME PREGON).
V določenih primerih umik prijave ne vpliva na tek postopka. Kadar Kazenski zakonik določa, da se storilca določenega kaznivega dejanja preganja po uradni dolžnosti, mora policija preiskati okoliščine kaznivega dejanja, državni tožilec pa preganjati storilca ne glede na to, ali je žrtev podala prijavo ali pa jo je morda umaknila.
Kadar pa Kazenski zakonik določa, da se pregon storilca posameznega kaznivega dejanja prične na predlog oškodovanca, umik prijave ustavi preiskovanje kaznivega dejanja in pregon storilca.
Policija je dolžna sprejeti vsako prijavo kaznivega dejanja, zbrati vsa dokazila, da se razjasnijo
okoliščine kaznivega dejanja, zavarovati vse dokaze in sledi kaznivega dejanja in storiti vse potrebno,
da se izsledi storilec. Policija je torej dolžna storiti vse, kar je potrebno, da se kazenski postopek lahko
Prav tako ima policija dolžnost zaščititi žrtve kaznivih dejanj in preprečiti ogrožanje njihove varnosti.
Žrtvam mora policija zagotavljati pomoč in jih informirati o njihovih pravicah in možnostih. Podati pa
jim mora tudi določene informacije o stanju zadeve, ki so jo prijavile.
Z žrtvami morajo policisti ravnati posebej obzirno.
Kaznivo dejanje lahko prijavite na policiji ali na državnem tožilstvu.
To storite tako, da odidete na najbližjo policijsko postajo ali pisarno državnega tožilstva.
Kaznivo dejanje lahko prijavite tudi s klicem na intervencijsko številko 113.
Če želite prijavo podati anonimno, lahko to storite na številki policije 080-1200.
Pisno prijavo lahko pošljete policiji po pošti, lahko pa tudi preko spleta – e-naznanilo kaznivega dejanja. Preko spleta pa lahko anonimno e-prijavo.
V skladu z Direktivo je žrtev fizična oseba, ki je utrpela škodo, vključno s fizično, duševno ali čustveno škodo ali ekonomsko izgubo, ki jo je neposredno povzročilo kaznivo dejanje.
Žrtve pa so tudi družinski člani osebe, katere smrt je bila neposredno povzročena s kaznivim dejanjem in ki so utrpeli škodo zaradi smrti te osebe.
Družinski člani so zakonec in partner, ki živi z žrtvijo v stalnem intimnem razmerju v skupnem gospodinjstvu na trdni in trajni podlagi, bratje in sestre, osebe, ki jih žrtev vzdržuje in sorodniki v ravni vrsti.
Pravne osebe v skladu z Direktivo ne morejo biti žrtve kaznivih dejanj.
Oseba je žrtev, tudi če storilec kaznivega dejanja ni odkrit, prijet, kazensko preganjan ali obsojen zaradi kaznivega dejanja. Bistveno je, da se posamezniku ali posameznici prizna, da je žrtev, da lahko dostopa do pravic iz Direktive. Pomembno je, da se žrtvi zagotovi informacije o njenih pravicah, saj če svojih pravic ne pozna, do njih ne more dostopati.
Informacije morajo biti žrtvam dostopne, tudi če ne prijavijo kaznivega dejanja.
Zastaranje nekaterih kaznivih dejanj zoper mladoletne žrtve
V povezavi s pregonom kaznivih dejanj Kazenski zakonik (KZ-1) določa drugačen začetek teka zastaralnih rokov pri nekaterih kaznivih dejanjih, ki so storjena proti mladoletni žrtvi. Pri kaznivih dejanjih zoper spolno nedotakljivost in kaznivih dejanjih zoper zakonsko zvezo, družino in mladino, storjenih proti mladoletni žrtvi, začne rok za zastaranje kazenskega pregona teči od polnoletnosti žrtve. To je posebej pomembno pri kaznivih dejanjih zoper spolno nedotakljivost, pri katerih mnoge žrtve šele več let po kaznivem dejanju zberejo moč in pogum in dejanje prijavijo (lahko tudi več let po polnoletnosti), in pri kaznivih dejanjih, ki so jih proti mladoletni žrtvi zagrešili starši, ker so mladoletne žrtve na starše na tak ali drugačen način navezane in od njih odvisne in zato lahko dejanje pogosto prijavijo šele, ko odrastejo, se odselijo in pridobijo samostojnost. Poleg tega lahko otroci pri nizki starosti kazniva dejanja, ki so bila izvršena zoper njih, potlačijo in pozabijo ali jim pripišejo drugačen pomen in lahko šele kot odrasli dojamejo, kaj se jim je zgodilo.
Ob tem je potrebno opozoriti, da je zgoraj navedena določba v taki obliki uveljavljena šele 1. novembra 2008. Za kazniva dejanja, ki so bila storjena pred tem datumom, velja, da zastaranje teče od storitve kaznivega dejanja, se pa zastaranje kazenskega pregona ne more izteči pred potekom petih let od polnoletn
Pravica do izključitve javnosti glavne obravnave
Glavne obravnave v kazenskem postopku so praviloma javne in na njih smejo biti navzoče polnoletne osebe (294. člen ZKP). Sodišče pa lahko med glavno obravnavo izključi javnost vse ali dela glavne obravnave, če je to potrebno za varovanje tajnosti, varstva javnega reda, morale, varstva osebnega ali družinskega življenja obtoženca_ke ali žrtve ali koristi mladoletnika_ce (295. člen ZKP). Praviloma bo javnost z glavne obravnave izključena, če bo šlo za kazniva dejanja, ki so jih proti mladoletniku_ci zagrešili njegovi_ni družinski člani (npr. nasilje v družini ali zanemarjanje mladoletne osebe in surovo ravnanje), če je šlo za kazniva dejanja zoper spolno nedotakljivost mladoletnika_ce ali za kakšna druga kazniva dejanja, podrobnosti katerih bi lahko negativno vplivala na varstvo javnega reda in morale (izvajanje hujšega nasilja nad mladoletnikom_co). Če je mladoletna oseba navzoča na glavni obravnavi kot priča ali oškodovanec_ka, jo je treba odstraniti iz sodne dvorane, brž ko njena navzočnost ni več potrebna (4 odstavek 331. člena ZKP).
Pravica do obzirnega ravnanja pri zaslišanju
ZKP izrecno zapoveduje, da je potrebno pri zaslišanju mladoletne žrtve ravnati obzirno, da zaslišanje ne bi škodljivo vplivalo na njeno duševno stanje. Če je potrebno, se zaslišanje mladoletne osebe opravi s pomočjo pedagoga_inje ali kakšnega_e drugega_e strokovnjaka_inje (četrti odstavek 240. člena ZKP).
Poleg tega se žrtev, mlajšo od 15 let, ki je bila žrtev kaznivih dejanj zoper spolno nedotakljivost, kaznivega dejanja zanemarjanja mladoletne osebe in surovega ravnanja ali kaznivega dejanja trgovine z ljudmi, ne sme zaslišati v prisotnosti storilca_ke (četrti odstavek 178. člena ZKP). Tudi na glavni obravnavi neposredno zaslišanje teh žrtev ni dopustno, ampak se prebere zapisnik o prejšnjem zaslišanju žrtve (peti odstavek 331. člena ZKP).
Pravica do spremstva podpornih oseb in do pooblaščenca_ke
ZKP v tretjem odstavku 65. člena določa, da morajo imeti vse mladoletne žrtve, ki so žrtve kaznivih dejanj zoper spolno nedotakljivost, kaznivega dejanja zanemarjanja mladoletne osebe in surovega ravnanja ali kaznivega dejanja trgovine z ljudmi, od uvedbe kazenskega postopka dalje pooblaščenca_ko (običajno je to odvetnik_ce), ki skrbi za pravice žrtve. Ta žrtvi predvsem pomaga zaščititi njeno integriteto med zaslišanjem in uveljaviti premoženjskopravni zahtevek. Če si mladoletna žrtev sama oziroma prek svojih zakonitih zastopnikov ne priskrbi pooblaščenca_ke, postavi pooblaščenca_ko sodišče po uradni dolžnosti izmed odvetnikov.
Poleg tega je tekom celotnega predkazenskega in kazenskega postopka ob mladoletni žrtvi lahko prisotna oseba, ki ji žrtev zaupa (4 odstavek 65. člena ZKP).
Pravica do spremstva
V kazenskem postopku pravico do spremstva osebe, ki ji žrtev zaupa, ureja 65. člen Zakona o kazenskem postopku (ZKP), po katerem je lahko v predkazenskem in kazenskem postopku ob oškodovancu_ki, ki je žrtev nasilja, prisotna oseba, ki ji oškodovanec_ka zaupa. ZPND v 7. členu dodatno ureja pravico žrtve, da si lahko izbere spremljevalca_ko, ki jo lahko spremlja v vseh postopkih, povezanih z nasiljem, in v postopkih, kjer je udeležen_a povzročitelj_ica nasilja. V praksi so ti postopki predvsem postopki za izrek ukrepov po ZPND, postopki za urejanje družinskih razmerij (razveza zakonske zveze, pravna vprašanja glede vzgoje in varstva, stikov in preživnine, delitev skupnega premoženja), kazenski postopek in postopek o prekrških. Spremljevalec_ka pomaga žrtvi pri zaščiti njene integritete v postopkih pred organi in organizacijami, pomaga pri iskanju rešitev in nudi žrtvi psihično oporo. Za prisotnost spremljevalca_ke v postopkih zadostuje, da žrtev pred pričetkom postopka ali v postopku izjavi, da jo določena oseba spremlja in da želi, da je v postopku prisotna. Spremljevalec_ka torej ne potrebuje nobenega posebnega pooblastila za to, da sodišče dovoli njegovo_no prisotnost, ampak zadostuje že izjava žrtve. Spremljevalec_ka je lahko vsaka polnoletna oseba, ki v postopku ni obravnavana kot povzročitelj_ica nasilja. To je lahko prijatelj_ica, družinski_a član_ica, svetovalec_ka ali član_ica nevladne organizacije, kateremu žrtev zaupa. Pred izbiro spremljevalca_ke je dobro, da žrtev premisli o tem, ali bi spremljevalca_ko v postopku predlagala kot pričo, ker spremljevalec_ka osebe zaradi spremljanja postopka ne bo mogel_la biti zaslišan_a kot priča.
Skladno z 8. členom ZPND bi morale žrtve imeti tudi pravico do zagovornice oziroma zagovornika, ki bi v skladu s posebnimi predpisi ščitil žrtvine koristi v postopkih in aktivnostih, vendar se ta določba še ne uporablja (ZPND določa, da se bo začela uporabljati z uveljavitvijo posebnega zakona, ki bo urejal pravico žrtev do zagovornika_ce, ta zakon pa še ni bil sprejet).
Pravica do varstva identitete žrtve in do varstva podatkov o žrtvi
ZPND vključuje izrecne določbe o varstvu identitete in podatkov o žrtvi, namen teh določb pa je, da se z varovanjem osebnih podatkov žrtev zaščiti in da se ji omogoči varno okolje ter da se ščiti osebnostne pravice žrtve. Skladno s prvim odstavkom 9. člena ZPND o žrtvah nasilja ne smejo biti javnosti posredovani podatki, na podlagi katerih bi bilo mogoče prepoznati žrtev ali njeno družino. Posredovanje podatkov je dopustno le, če polnoletna žrtev s tem izrecno soglaša in s tem ne izpostavlja otrok ali njihovih osebnih podatkov. Po 9.a členu ZPND pa organi in organizacije ter nevladne organizacije kot poklicno skrivnost varujejo podatke o nastanitvi žrtve in njenih otrok ali drugih ukrepih za njihovo zaščito.
Pravice žrtve do informiranja
Žrtve imajo pravico do informiranosti. Skladno z 9.b členom ZPND organi in organizacije ter nevladne organizacije zagotovijo, da žrtve prejmejo ustrezne in pravočasne informacije o razpoložljivih podpornih storitvah in pravnih sredstvih v jeziku, ki ga razumejo.
Pravica do predlaganja izreka posebnih ukrepov za zagotovitev varnosti žrtve
Poleg določb kazenskega postopka, ki določajo, na kakšen način se lahko v predkazenskem in kazenskem postopku zaščiti žrtve, vsebujejo določbe glede zagotavljanja varnosti tudi drugi zakoni. Policija, ki je ob hudi ogroženosti žrtve običajno prva, ki pride v stik z žrtvijo in povzročiteljem_ico, lahko izreče ukrep, s katerim se povzročitelju_ici odredi prepoved približevanja določenemu kraju oziroma osebi, kar zajema tudi prepoved nadlegovanja po komunikacijskih sredstvih. Policija ta ukrep odredi skladno s 60. členom Zakona o nalogah in pooblastilih policije (ZNPPol), če je podan utemeljen sum, da je oseba storila kaznivo dejanje ali prekršek z znaki nasilja ali je bila zalotena pri takem kaznivem dejanju ali prekršku, in obstajajo razlogi za sum, da bo ogrozila življenje, osebno varnost ali svobodo osebe, s katero je ali je bila v bližnjem razmerju v smislu določb kazenskega zakonika in zakona, ki ureja preprečevanje nasilja v družini. Kršitelj_ica, ki mu je izrečena prepoved približevanja, mora kraj oziroma območje prepovedi takoj zapustiti, policistu_tki pa izročiti ključe prebivališča, v katerem živi skupaj z žrtvijo. Ta ukrep lahko policija izreče za 48 ur, odredbo o tem pa takoj pošlje v presojo preiskovalnemu_i sodniku_ci, ki lahko ukrep potrdi, spremeni ali razveljavi. Če prepoved približevanja določenemu kraju oziroma osebi preiskovalni_a sodnik_ca potrdi, lahko ukrep izreče za čas do 15 dni, pri čemer mora upoštevati začetek veljave ukrepa, kot ga je izrekla policija. Če obstajajo utemeljeni razlogi za sum, da bo kršitelj_ica nadaljeval_a z ogrožanjem tudi po preteku 15 dni, za katere je bila izrečena prepoved približevanja določenemu kraju oziroma osebi, lahko žrtev pred iztekom ukrepa predlaga preiskovalnemu_i sodniku_ci podaljšanje ukrepa iz prejšnjega člena do 60 dni. Zoper odločbe preiskovalnega_e sodnika_ce se lahko oškodovanec_ka ali povzročitelj_ica pritožita v treh dneh na zunajobravnavni senat okrožnega sodišča.
Poleg zgoraj navedenih nalog policije mora ta skladno z 18. členom ZPND na prošnjo žrtve zagotoviti žrtvi in njenemu spremljevalcu varnost ob vstopu v stanovanjske in druge prostore, v katerih žrtev prebiva oziroma jih ima v uporabi, da lahko iz njih vzame stvari, ki so potrebne za zagotavljanje njenih osnovnih življenjskih potreb in osnovnih življenjskih potreb njenih otrok ter stvari, ki jih potrebuje za opravljanje svojega dela.
ZPND pa ureja še ukrepe, ki jih lahko izreče sodišče za zagotovitev varnosti žrtve. Po 19. členu ZPND lahko sodišče povzročitelju_ici nasilja, ki je žrtev telesno poškodoval_a, ali ji je prizadejal_a škodo na zdravju, ali je drugače protipravno posegel_la v njeno dostojanstvo ali druge osebnostne pravice (ji je grozil_a, je protipravno vstopil_a v njeno stanovanje ali na delovno mesto, jo zasleduje ali nadleguje, objavlja osebne podatke o njej …), zlasti:
– prepove objavljanje osebnih podatkov žrtve, dokumentov iz sodnih in upravnih spisov in osebnih zapisov, ki se nanašajo na žrtev.
Sodišče lahko ta ukrep izreče za največ 12 mesecev, sodišče pa lahko ukrep na predlog žrtve tudi večkrat podaljša, vendar vsakokrat za največ 12 mesecev.
Po 21. členu ZPND lahko sodišče naloži povzročitelju_ici nasilja, ki živi ali je živel v skupnem gospodinjstvu z žrtvijo, da mora stanovanje v skupni uporabi prepustiti žrtvi v izključno uporabo v obsegu, kot ga je imel_a v uporabi sam_a. Povzročitelj_ica nasilja, ki mora žrtvi stanovanje prepustiti v izključno uporabo, mora opustiti vsa dejanja, ki bi utegnila otežiti ali ovirati takšno uporabo, žrtev pa v času izključne uporabe stanovanja nosi stroške rednega upravljanja stanovanja. Trajanje tega ukrepa je odvisno od tega, ali sta povzročitelj_ica in žrtev skupna lastnika ali solastnika stanovanja oziroma ali sta oba najemnika ali ne. Če povzročitelj_ica nasilja ni lastnik_ca, solastnik_ca ali skupni_a lastnik_ca stanovanja v skupni uporabi, sodišče časovno ne omeji trajanja ukrepa. Če sta sta žrtev in povzročitelj_ica nasilja solastnika ali skupna lastnika stanovanja v skupni uporabi ali če sta ga skupaj najela, sodišče omeji trajanje ukrepa na največ 12 mesecev. Sodišče lahko trajanje ukrepa na predlog žrtve podaljša še za največ 12 mesecev. Če pa je povzročitelj_ica nasilja sam_a ali s tretjo osebo lastnik_ca, solastnik_ca ali skupni_a lastnik_ca stanovanja v skupni uporabi ali če ga je sam_a ali s tretjo osebo najel_a, sodišče omeji trajanje ukrepa na največ šest mesecev. Če žrtev v roku, ki ga določi sodišče, kljub skrbnemu prizadevanju ne more najti drugega primernega bivalnega prostora, lahko sodišče rok iz prejšnjega stavka na predlog žrtve izjemoma podaljša še za največ šest mesecev, razen če bi to povzročilo nesorazmerno težko breme za tretjo osebo.
Postopki za izrek ukrepov za zagotovitev varnosti žrtve se začnejo na predlog žrtve. Center za socialno delo lahko predlaga začetek postopka s soglasjem žrtve. Predlog za izrek ukrepov mora biti podan najpozneje v šestih mesecih, odkar je žrtev zadnjič utrpela nasilje.
Pravica do brezplačne pravne pomoči
Do brezplačne pravne pomoči po ZPND je, ne glede na določbe zakona, ki ureja brezplačno pravno pomoč, upravičena oseba, za katero je bila podana ocena o ogroženosti, ki jo poda center za socialno delo. To pomeni, da je do brezplačne pravne pomoči upravičena tudi oseba, ki sicer po premoženjskem in dohodkovnem kriteriju ne bi bila upravičena do brezplačne pravne pomoči (ker ima preveliko premoženja ali previsoke dohodke). Vendar pa se pravica do brezplačne pravne pomoči ne odobri za kazenske postopke, ampak le za postopke za izrek ukrepov po ZPND in za postopke glede urejanja družinskih razmerij, če je to po mnenju centra za socialno delo nujno potrebno.
Do brezplačne pravne pomoči v kazenskem postopku je žrtev upravičena po pravilih Zakona o brezplačni pravni pomoči, ki določa dohodkovni in premoženjski kriterij. Povedano enostavno: do brezplačne pravne pomoči so upravičene žrtve z nizkimi dohodki, ki nimajo premoženja večje vrednosti.
2. Pravica žrtev spolnega nasilja
Žrtve spolnega nasilja poleg pravic, ki jih imajo vse žrtve kaznivih dejanj, nimajo posebnih pravic, ki bi jim pripadale kot žrtvam spolnega nasilja. Zakon o kazenskem postopku (ZKP) v 65. členom določa, da je lahko v predkazenskem in kazenskem postopku ob žrtvi, ki je žrtev nasilja, prisotna oseba, ki ji žrtev zaupa. Taka oseba je torej lahko prisotna tudi ob žrtvah kaznivih dejanj zoper spolno nedotakljivost.
3. Pravice žrtev mladoletnih oseb
Zakon o kazenskem postopku (ZKP) mladoletne žrtve kaznivih dejanj v mnogih pogledih obravnava drugače kot odrasle žrtve. ZKP tudi ločuje med različno starimi mladoletniki. Tako lahko mladoletnik, ki je dopolnil 16 let, sam poda predlog za pregon ali vloži zasebno tožbo (drugi odstavek 54. člena ZKP) ter lahko sam podaja izjave in opravlja procesna dejanja (drugi odstavek 64. člena ZKP). Po drugi strani lahko za mladoletno žrtev njen zakoniti zastopnik (običajno so to starši) podaja vse izjave in opravlja vsa dejanja, ki bi jih sicer lahko opravljala žrtev sama (prvi odstavek 64. člena ZKP).
Mladoletna žrtev ima naslednje pravice:
pravica do spremstva podpornih oseb in do pooblaščenca_ke,
pravica do obzirnega ravnanja pri zaslišanju,
pravica do izključitve javnosti glavne obravnave.
Poleg tega za nekatera kazniva dejanja, storjena proti mladoletni žrtvi, veljajo daljši zastaralni roki oziroma ti začnejo teči šele ob polnoletnosti žrtve.
Ob tem je potrebno opozoriti, da je zgoraj navedena določba v taki obliki uveljavljena šele 1. novembra 2008. Za kazniva dejanja, ki so bila storjena pred tem datumom, velja, da zastaranje teče od storitve kaznivega dejanja, se pa zastaranje kazenskega pregona ne more izteči pred potekom petih let od polnoletnosti oškodovanca.

References: Sodišče 

Sodišče 

Sodišče 
 sodišče 
 sodišče 
 sodišče 
 sodišče 
 sodišče 
 Sodišče 

ZKP 

ZKP 
 sodišče 
 sodišče 
 sodišče 
 sodišče 

Sodišče 
 sodišče 
 sodišče 
 sodišče 
 sodišče 
 Sodišče 
 sodišče 
 sodišče 
 ZKP